google/wiki40b huggingface dataset:
צייד בודד הוא הלב (ספר)

תקציר העלילה

הספר מתחיל בהתמקדות בחברות שבין ג'ון סינגר וספירוס אנטונפולוס. שניהם מתוארים כחרשים-אילמים, אשר חיים יחדיו מזה מספר שנים. אנטונפולוס חווה התדרדרות במצבו הנפשי, ומתחיל להתנהג באופן הרסני ומופרע, למרות ניסיונות התערבות מצד סינגר, ובסופו של דבר, הוא מאושפז במוסד לחולי נפש מחוץ לעיר. סינגר, שנותר בדד, עובר לגור בחדר באכסניה.
המשך הספר מסופר ממספר נקודות מבט של אנשים אותם פוגש סינגר, ומספר על הניכור והאתגרים שבחייהם: מיק קלי, נערה "טומבוי" שאוהבת מוזיקה וחולמת לקנות פסנתר; ג'ייק בלאונט, אלכוהוליסט שפעיל בתנועת איגוד העובדים; ביף בראנון, בעליו של הדיינר המקומי; וד"ר בנדיקט מאדי קופלנד, רופא שחור אידיאליסט.

ביקורת וקבלה

כאשר פורסם הרומן, הוא עורר סנסציה בעולם הספרות, ונסק לראש רשימת רבי המכר של 1940. הספר, הראשון של מקאלרס, היה גם הראשון בשורת ספרים פרי עטה שנתנו קול לאלה שבדרך כלל מחוקים ומושתקים - הדחויים, הנשכחים, הפגועים והמדוכאים בחברה.
 "Modern Library" דירג את "צייד בודד הוא הלב" כמספר 17 ברשימת "100 הרומנים הטובים ביותר בשפה האנגלית מהמאה ה-20". טיים מגזין כלל אותו ב"רשימת טיים של 100 הרומנים הטובים ביותר בשפה האנגלית מ-1923 עד 2005". בשנת 2004 הספר נבחר למועדון הקריאה של אופרה וינפרי.

עיבודים

הספר עובד לסרט באותו השם בשנת 1968, בכיכובם של אלן ארקין, סנדרה לוק וסיסלי טייסון.
עיבוד לבמה הוצג לראשונה ב-30 במרץ 2005, בתיאטרון "Alliance" באטלנטה, ג'ורג'יה.
האמן הבריטי ג'ו סימפסון ביסס את עבודתו באותו השם על הספר, בשנת 2014, כחלק מסדרת עבודותיו שכותרתה "לונדון".
פוקסטרוט

פוקסטרוט (Foxtrot) הוא ריקוד סלוני אלגנטי במקצב 4/4, אף שבראשית המאה ה-20 היה ריקוד מהיר (קוויקסטפ) הוא נפוץ יותר בגירסתו האנגלית האיטית, העדינה ורכת התנועות המכונה סלאו-פוקס (Slow Fox). הריקוד היה נפוץ במיוחד בשנות ה-20 ושנות ה-30 של המאה ה-20 ועבורו נכתבו קטעי מוזיקה ושירים לביג בנד. הריקוד התפרסם ב-1913 על ידי אמן הוודוויל הארי פוקס. חשיבותו של הריקוד טמונה, בין השאר, בהיותו הראשון אשר הכניס את הספירה האיטית (slow) בעלת שתי הפעמות‏.
עיתונות יהודית היסטורית

ייסוד

האתר הוא מיזם של אוניברסיטת תל אביב והספרייה הלאומית, שהחל כניסוי פרטי בסוף שנות ה-90 על ידי חברת התוכנה הישראלית אוליב סופטוואר (Olive Software), במסגרתו נסרקו עותקים היסטוריים של העיתון פלסטיין פוסט, שמו המקורי של העיתון ג'רוזלם פוסט. חברת אוליב פיתחה תוכנה המאפשרת לעיתונים להפיק מהדורות אלקטרוניות וכן ליצור ארכיון דיגיטלי של גיליונות העבר והווה, המוצגים בפורמט הדפוס האותנטי והמלא בדפדפן האינטרנט. עד שנת 2006 הצליחה החברה למכור את הטכנולוגיה לכ-600 מגזינים ועיתונים ברחבי העולם. בהמשך עבר הפרויקט לידי חוקר יהדות ארצות האסלאם באוניברסיטת תל אביב ירון צור, שהשתמש בטכנולוגיה לסריקת עיתונות יהודית בארצות ערב, ובשנת 2004 יזם את הרחבת המיזם לאתר חדש שיכיל עיתונים יהודיים מן העולם כולו.
הפרסומים הראשונים שנכללו במיזם היו כ-33 אלף עמודי העיתון פלסטיין פוסט ובטאוני ארגון "כל ישראל חברים". בשנת 2005 הצטרפה הספרייה הלאומית, שכבר הפעילה בנפרד את מיזם "עיתונות עברית היסטורית" משנת 2003, למיזם העיתונות היהודית. שותף נוסף למיזם הפדרטיבי, היא ספריית כל ישראל חברים בפריז המפתחת באתר את מדורי העיתונים היהודיים בצרפתית, בתיאום עם ארגון הספריות היהודיות באירופה (RACHEL) ועם הספרייה הלאומית של צרפת (BNF).
האתר החל לפעול בשנת 2008, ועם השקתו הרשמית בדצמבר 2010 הוצגו בו כ-400 אלף עמודים של כ-20 עיתונים בשפות שונות. נכון לפברואר 2019, מוצגים באתר למעלה מ-2.5 מיליון עמודים, בלמעלה מ-214,000 גליונות של 213 עיתונים בשפות שונות, בטווח השנים 1783–2014.

טכנולוגיה

עיתוני המאגר נסרקו מהמקור מנייר, מיקרופילם או מיקרופיש, ולאחר מכן הומרו לטקסט באמצעות זיהוי תווים אופטי, על מנת לאפשר חיפוש בטקסט המלא של כל עיתון, כאשר התוצאה מוצגת גם לעיון בדף המקורי כפי שהודפס. בתהליך הסריקה וזיהוי הטקסט נעשה שימוש בתוכנת Active Paper שפותחה על ידי שאול דוק במימון חברת אוליב-תוכנה. עקב התיישנות חלק מהמקורות וקשיים טכנולוגיים, מופיעות טעויות רבות בזיהוי הטקסט ובסֶגמֶנטציה. עם זאת, ההמרה החלקית לטקסט מאפשרת ביצוע חיפוש מהיר של מחרוזות חיפוש ומסייעת רבות למחקר ההיסטוריה היהודית שתועדה בעיתונים השונים במהלך השנים.
באוקטובר 2013 חודש האתר עם ממשק ידידותי יותר המתאים לכל הדפדפנים הנפוצים.
התפוררות התמדתו של הזיכרון

תיאור היצירה

בגרסה זו, הנוף של היצירה המקורית, הוצף במים. התפוררות, מציגה את ההתרחשות מעל ומתחת למים. נופו של הקדאקס צף על פני המים. המישורים מחולקים לצורות דמויות לבנים שצפות. התפוררות זו מייצגת את פירוק החומר לאטומים, גילוי מתקופת מכניקת הקוונטים. מאחורי הלבנים, הקרניים שנעות כלפי האופק מסמלות טילים אטומים, אשר מדגישים שלמרות הסדר הקוסמי ביקום, האדם יכול להביא להרס עצמו. עץ הזית היבש, שעליו תלוי השעון שנוזל, החל להתפורר אף הוא. מחוגי השעונים צפים, גופים קוניים סובבים את השעונים במבנה המקביל ללבנים. שעון מותך נוסף (רביעי) התווסף ליצירה. האדם המעוות מהציור המקורי החל לההפך לדג המשונה שצף מעליו. לפי דאלי, הדג הוא סמל החיים.

רקע

דאלי גילה עניין בפיזיקה גרעינית, ומאז הטלת פצצות האטום על הירושימה ועל נגסאקי באוגוסט 1945, תיאר את האטום כ"חומר למחשבה" המועדף עליו. ההבנה שהחומר מורכב מאטומים, אשר לא נוגעים זה בזה, מוצגת ביצירה. הוא שאף לשחזר תופעה זו ביצירותיו באותו הזמן - עצמים תלויים בנפרד אחד מהשני ללא שום כוח נראה לעין הקושר אותם יחד, ועם זאת נמנעים מלהיפרד. דוגמה נוספת לכך היא יצירתו המדונה של פורט ליגאט. נראה כי על פי דאלי, התמונה היא סימבולית, ומסמלת את הפיזיקה המודרנית, העולם הקוונטי שקיים בצורת חלקיקים וגלים. יצירתו המקורית, "התמדתו של הזיכרון", יכולה להתפרש כהצגה של תורת היחסות של אלברט איינשטיין (למרות שדאלי עצמו הכחיש את הקשר לתאוריה).
רובין לי

רובין לי (באנגלית: Robin Li, בסינית מפושטת: 李彦宏, פין-יין: Lǐ Yànhón; נולד ב-17 בנובמבר 1968) הוא מיליארדר ויזם אינטרנט סיני אשר התפרסם בעיקר עקב הקמת מנוע החיפוש הסיני BaiDu.
לי למד ניהול מערכות מידע באוניברסיטת בייג'ינג (Peking University) ובאוניברסיטת באפלו (University at Buffalo). בשנת 2000 הו ייסד, יחד עם אֶריק שוּ (Eric Xu) את מנוע החיפוש Baidu. הוא מכהן כמנכ"ל החברה מאז 2004. החברה נרשמה ב NASDAQ, באוגוסט 2005.
PP

במדעי המחשב ובתורת הסיבוכיות, PP, (ראשי תיבות של Probabilistic Polynomial Time), היא מחלקת הסיבוכיות של הבעיות הניתנות להכרעה הסתברותית בזמן פולינומי כאשר האלגוריתם מחזיר תשובה נכונה בהסתברות שגדולה ממש מ-1/2. באופן פורמלי, שפה  שייכת לPP אם קיימת מכונת טיורינג הסתברותית כך שעבור כל מילת קלט , המכונה רצה זמן פולינומי, ומחזירה פלט (ACCEPT/REJECT) כך שמתקיים
PP מכילה את RP ,BPP ,Co-RP וגם את NP (ראו פירוט למטה). המחלקה הוגדרה לראשונה על ידי ג'ון גיל ב-1975

תכונות

בניגוד למחלקות RP ,BPP ,Co-RP לגביהן ידוע כי ניתן לבצע הגברה, כלומר להקטין את השגיאה עד כדי הסתברות מעריכית בפולינום, לא ידועה תוצאה מסוג זה ב-PP. טכניקת ההגברה של BPP, שהיא הרצות חוזרות של האלגוריתם הבסיסי ובחירת החלטה על פי הרוב, הייתה מובילה למספר לא פולינומי של חזרות ולכן אינה מתאימה לכך.
PP סגור למשלים, חיתוך ואיחוד. אפשר לראות מההגדרה ש- PP סגור למשלים כי אפשר להפוך את התשובה של מכונת טיורנג A. דויד רוסו הראה ב-1985 כי PP סגורה להפרש סימטרי. השאלה אם PP סגורה לאיחוד וחיתוך הייתה שאלה פתוחה במשך 14 שנים עד שזו נפתרה על ידי ביגל, ריינגולד וספילמן. הוכחות חלופיות ניתנו על ידי לי וסקוט ארונסון (הוא הראה כי PostBQP=PP ואז הראה הוכחה פשוטה כי PostBQP סגור לאיחוד וחיתוך).

קשר עם מחלקות אחרות

ידוע כי BPP מוכלת ב- PP וזאת מההגדרה, ומכאן ברור גם כי P גם כן שייכת למחלקה PP. אפשר להוכיח כי NP מוכלת ב-PP על ידי כך שמראים כי SAT שייכת ל-PP: אפשר לבנות מכונת טיורינג הסתברותית שתעשה זאת על ידי בחירה אקראית של השמה; אם הנוסחה מסופקת המכונה מקבלת ואם לא היא דוחה בהסתברות . מאחר ש-PP סגורה למשלים אז גם co-NP שייכת ל-PP. אפשר להראות תוצאה חזקה יותר, MA שייכת ל- PP. המחלקה MA היא מחלקת כל השפות שיש להן פרוטוקול מרלין-ארתור וזה נובע ישירות מההגדרה.
עובדה מפתיעה יותר היא שאפשר להראות כי המחלקה BQP מוכלת ב-PP, כאשר BQP היא מחלקת השפות שאפשר לקבל אותן על ידי מכונת טיורינג קוונטית. בנוסף מתקיים  כלומר PQB נמוכה (Low) ל- PP.
כדי להבין את הכוח של המחלקה PP חוקרים לעיתים את המחלקה , כלומר P מצוידת עם אורקל של PP. ידוע כי  כש-P# היא מחלקת הסיבוכיות המכילה את אוסף בעיות הספירה הקשורות לבעיות ההכרעה השייכות למחלקה NP. אחד המשפטים החשובים ביותר בסיבוכיות הוא משפט טודה שמראה כי ניתן לעשות רדוקציה פולינומית דטרמיניסטית מההיררכיה הפולינומית PH ל-PP, כלומר .
אריק אלנדר (Allender) הראה כי TC0 ⊂ PP, כלומר TC0, מחלקת השפות הניתנות לזיהוי על ידי מעגלים בוליאניים בעומק קבוע וגודל פולינומי המכילים שערי סף עם מספר לא חסום של קלטים, היא תת-קבוצה ממש של PP. ברור כי PP מוכלת ב-EXP אבל אפשר לחזק זאת זאת ל-PSPACE על ידי כך שמראים כי הבעיה MAJSAT שהיא בעיה שלמה למחלקה PP שייכת ל-PSPACE.
אפשר להראות תוצאה דומה למשפט קאנאן (Kannan) למחלקה PP כלומר: (k, ∃ L⊆{0,1}* : L∈PP ∧ L∉SIZE(n^k ∀. טענה זו שונה מהטענה  כי לכל k אנו מניחים שיש שפה כזו אבל לא לכל k יש שפה אחת משותפת, כלומר עבור k-ים שונים השפות יכולות להיות שונות.
ב-2005 הראה ארונסון כי PostBQP (הרחבה של המחלקה BQP כך שאפשר לעשות התניה על הופעת קיוביטים) שווה ל-PP ובנוסף PP שווה למחלקה PQP שהיא הרחבה של BQP כך שהטעות לא מוגבלת.
אדם גולד

אדם גולד (באנגלית: Adam Gold) הוא שם העט של גולש ישראלי ברשת החברתית פייסבוק, אשר זהותו אינה ידועה. פרסומיו על אודות מחדלים לכאורה במערכת המשפט הישראלית זכו לתפוצה רבה ברשת החברתית ומחוצה לה. באפריל 2018 היו לגולד כ-14 אלף עוקבים בפייסבוק. החשבון שלו הוסר והוחזר מספר פעמים, עד שהוסר סופית ביולי 2018. באוקטובר 2018 פתח גולד חשבונות טוויטר וטלגרם. מנובמבר 2018 תכניו משותפים גם בפייסבוק, בחשבון של אהרן אלמוג.

מחיקת הפרופיל

בחודש דצמבר 2017, לאחר שפרסם גולד פוסט העוסק בדנה בריסקמן, סגנית בכירה במחלקת הבג"צים בפרקליטות המדינה, נמחק חשבון הפייסבוק של גולד ונעלמו כל תכניו. בעקבות פנייה שהעביר חבר הכנסת אמיר אוחנה לפייסבוק בנושא שוחזר הפרופיל של גולד, יום לאחר החסימה. הפרסום בתקשורת סביב החסימה העלה את גולד לתודעת הציבור הרחב, ובעקבות כך נוספו לחשבונו אלפי עוקבים חדשים ופוסטים רבים שפרסם לאחר חזרת הפרופיל זכו לאלפי לייקים ומאות שיתופים]. במרץ 2018 נחסם שוב חשבון הפייסבוק של גולד ונמחקו כל תכניו. בתגובה שמסרה פייסבוק היא רמזה שהחשבון נמחק מכיוון שמדובר בפרופיל מזויף. יום למחרת נפתחו חשבונות טלגרם וטוויטר על שמו של גולד. חשבון הטלגרם זכה לכ-5,000 עוקבים תוך מספר שעות. תחילה נטען שגולד עצמו פתח את החשבונות, אך למחרת פורסם כי מדובר ביוזמה של דורי בן ישראל מאתר מזבלה. יומיים לאחר החסימה, שוחזר פרופיל הפייסבוק של גולד, כאשר שמו של הפרופיל שונה לשרון חורש. חורש היא ישראלית שביצעה אימות מול פייסבוק ובדרך זו התאפשר לגולד להמשיך ולפרסם פוסטים בחשבון באופן אנונימי. ב-30 ביוני 2018 נמחק בשלישית פרופיל הפייסבוק של גולד. הפרופיל הוחזר ב-16 ביולי 2018, וב-19 ביולי 2018 נמחק שוב.
בסוף אוקטובר 2018 פתח גולד חשבונות בטוויטר ובטלגרם. בנובמבר 2018 פרסם גולד בטלגרם כי תכנים רציניים ועמוקים יותר ישותפו מעתה גם בפייסבוק, בחשבון של אהרן אלמוג. אלמוג ימשיך לפרסם לחבריו את תכניו האישיים, ולעוקבים יפרסם את תכניו של גולד.

ביקורת

כלפי החשבון נטען שאין מדובר במשתמש אנונימי אלא במניפולציה אסורה המקדמת את האינטרסים האישיים של גורמים פוליטיים עלומים ונועדה להטות את הבחירות הבאות. גולד הגיב כי מדובר ב"האשמות מופרעות ונטולות ראיות" וכי הארץ פרסמו את הדברים ללא שום בדיקה.
ז'נט אורדמן

ז'נט אורדמן (1934 - 7 בפברואר 2007) הייתה רקדנית, כוריאוגרפית וממייסדות המחול בישראל. הקימה את להקת "בת דור" ואת בית הספר למחול "בת דור".

חייה

אורדמן נולדה בדרום אפריקה במשפחה יהודית מסורתית וגדלה ביוהנסבורג. החלה לרקוד מגיל צעיר, וכבר בהיותה בת ארבע-עשרה קיבלה את התפקיד הראשי ביצירה "ג'יזל" של הכוריאוגרף אנתוני דולין. בשנת 1954  החלה ללמוד בלט ברויאל בלט בלונדון. עם סיום הלימודים עסקה בהפקות מחול לטלוויזיה, מופעי בלט ומחזות זמר. הגיעה לביקור בארץ עם להקת מחול בריטית, זכתה לשבחי הביקורת ולאחר זמן, כשהלהקה התפרקה, החליטה להשתקע בארץ ולפתוח כאן סטודיו למחול. בשנת 1965 ביקרו בסטודיו שלה בת שבע דה רוטשילד והכוריאוגרפית האמריקאית מרתה גרהאם, שייסדו זמן קצר לפני כן את להקת "בת שבע". בעקבות הביקור אורדמן הוזמנה לשמש כמנהלת החזרות בלהקת "בת שבע". במהלך הזמן נוצר קשר מיוחד בין אורדמן לבין הברונית דה רוטשילד והן נהיו בנות זוג. בשנת 1967 הקימו השתיים את האולפנה למחול "בת דור" ושנה אחר כך את להקת "בת דור".
אורדמן שאפה לשלמות, הייתה תובענית מאוד, הקפידה על משמעת ברזל והאמינה שצריך להיות נוקשים עם הרקדנים כדי להשיג תוצאות. יחד עם זאת דאגה להביא ארצה את מיטב הכוריאוגרפים בעולם כדי ליצור ולעבוד עם להקת "בת דור", והלהקה ובית הספר שהקימה וניהלה שגשגו. 
אורדמן העמידה דורות רבים של רקדנים ובהם אוהד נהרין, עידו תדמור, יאיר ורדי, דוד דביר נעמי פרלוב ורבים אחרים.
להקת "בת דור" בניהולה סבלה בשנות ה-90 מקשיים כלכליים ואמנותיים, שנבעו בין היתר מסגנון ניהולה הריכוזי, ומרצונה להתבלט על הבמה גם כשהגיעה לגיל מבוגר. המשבר הכלכלי החריף עם מותה (ב-1999) של הברונית דה רוטשילד, שכל השנים תמכה כספית בלהקה. בסופו של דבר, בקיץ 2006, נסגרו הלהקה ובית הספר שייסדה, דבר שפגע בבריאותה. בתחילת 2007 אושפזה עקב התקף לב, אך התאוששה. שבועות אחדים אחר כך אושפזה שוב כשהיא סובלת מדלקת הסימפונות, ונפטרה בתל השומר.
ואן (טורקיה)

היסטוריה

עדויות ארכאולוגיות מעידות על יישוב אנושי באזור העיר החל מהאלף החמישי לפנה"ס. אולם העיר עלתה לגדולה יחד עם ממלכת אוררטו, שהפכה את העיר במאה ה-9 לפנה"ס לבירתה. באתר העיר העתיקה נמצאו חרסים עם כתב יתדות המתוארכים למאה ה-8 לפנה"ס. בכתובת ביסותון שנחקקה בהוראתו של דריווש הראשון נקראת העיר בבלית אוררטו ובפרסית עתיקה "ארמניה". שם העיר המודרני נובע משמה באררטית - "ביאניה".
ב-331 לפנה"ס העיר נכבשה בידי אלכסנדר הגדול, ולאחר מותו הצטרפה העיר לשטחי הממלכה הסלאוקית. במאה השנייה לפנה"ס שבה העיר לגדולתה, בימי טיגראנס הגדול, שליט ממלכת ארמניה.
האימפריה הביזנטית שלטה בעיר לתקופה קצרה בין השנים 628 - 640, אך לאחר מכן עברה העיר לידי הכובשים המוסלמים. מאוחר יותר התפתח בעיר שלטון עצמאי מקומי שהפך לממלכה עצמאית בתחילת המאה ה-10, אך לאחר כמאה שנות עצמאות הפכה הממלכה למחוז באימפריה הביזנטית. פרק זמן קצר לאחר מכן, בעקבות קרב מנזיקרט ב-1071, עבר השלטון במחוז ובעיר לידי הסלג'וקים. לאחר מכן שלטה בעיר תקופה השושלת האיובית וסולטנות רום, ובמחצית המאה ה-13, נכבשה העיר בידי האימפריה המונגולית.
במהלך המאה ה-15 הייתה העיר במוקד סכסוך בין האימפריה העות'מאנית לבין האימפריה הספווית, והעיר החליפה ידיים כמה פעמים במהלך המאה. לבסוף, ב-1548 הפכה השליטה העות'מאנית בעיר לעובדה מוגמרת. העיר סופחה בתחילה כסנג'ק לאיילט ארזורום ולבסוף כבירת איילט נפרד.
בהסכם סוור החליטו מדינות ההסכמה לכלול את העיר בשטחי הרפובליקה הראשונה של ארמניה, אך במהלך מלחמת העצמאות של טורקיה נכבשה העיר ותושביה הארמניים גורשו בסבב נוסף של טיהור אתני. הסכם לוזאן והסכם קארס הכריעו את גבולות טורקיה, הכוללים את ואן. בסיומה של המלחמה הייתה העיר חרבה ושוממת ועיר חדשה נבנתה בסמוך לעיר החרבה.

רעידות אדמה

העיר ספגה רעידות אדמה קשות במהלך השנים. ב-10 בספטמבר 1941 פגעה רעידת אדמה המדורגת VII בסולם מרקאלי. רעידת אדמה חזקה במיוחד פגעה בעיר בשנת 2011. לפי פרסומים של המכון הגאולוגי של ארצות הברית, הרעידה החלה בעומק של 20 קילומטרים ואירעה בעוצמה של 7.2 בסולם מגניטודה לפי מומנט. ב-2012 חנכה הקהילה היהודית בעיר בי"ס יסודי שנקרא על שמו של חסיד אומות העולם הטורקי צלאח א דין אולקומן.

אקלים

לואן אקלים יבשתי מסוג Dsa, לפי שיטת קפן. כלומר, העונה היבשה היא הקיץ, והקיץ חם במיוחד. החורף בואן אף הוא קר במיוחד, כאשר הטמפרטורה הנמוכה ביותר בטורקיה נמדדה בעיר בשנת 1990: 46.4- מעלות צלזיוס. בחודשי יולי-אוגוסט הטמפרטורה מגיעה בממוצע ל-22 מעלות חום בממוצע בצהריים. אך נמדדו גם שיאי חום של 37.5 מעלות.
מלאכת מלבן

מְלֶאכֶת הַמְּלַבֵּן היא אחת מל"ט מלאכות האסורות בשבת, ביום טוב וביום כיפור, ותכליתה ניקוי הצמר לאחר גזיזתו והפיכתו ללבן על מנת שיוכל לשמש כחומר גלם לבגדים. במלאכת המשכן היה שימוש במלאכה זו כשלב בהכנת היריעות, הפרוכות ובגדי הכהונה. פעולת הליבון נעשית על ידי שטיפה מסיבית להסרת הלכלוך הדבוק בצמר, ושימוש במלבינים לחיזוק הגוון הלבן. 
ממלאכה זו נגזר איסור בדרגות חומרה שונות על כיבוס וניקוי בגדים בשבת.

הלכות כיבוס

איסור מלאכת הכיבוס הוא אם היה הבגד מלוכלך, וניקה את הבגד על ידי מים או רוק. לעומת זאת, שפיכת מים על בגד נקי אינה נחשבת לכיבוס, שהרי דרך הכיבוס היא דווקא בבגד מלוכלך, אך יש מהראשונים הסבורים כי אדם ששפך מים על בגד נקי במטרה לנקותו עבר על איסור מכבס. עם זאת, ברור ומוסכם כי דווקא בדרך ובאופן כיבוס נאסרה המלאכה, אבל כאשר אדם מנגב את ידיו או את גופו במגבת במעט המים שעל ידיו אין הדבר נחשב לכיבוס, מכיוון שהפעולה נעשית בדרך לכלוך ונחשבת למלכלכת ומזהמת את המגבת, ואין עליה שם וצורת כיבוס.
דרך הכיבוס היא דווקא בלכלוך שדבוק ומובלע בבגד, אבל אדם המסיר נוצות למשל מבגדו אינו עובר על כיבוס אלא על איסור מוקצה אם הוא מסירם בידו ולא בנפיחה. מסיבה זו, לכלוך גס ועבה שנדבק לבגד ומסירו בידו או בשפשוף שני צידי הבגד כשהוא אוחז בצד החיצוני של הבגד בצורה שאינה בדרך כיבוס, מותר.
דרך הכיבוס היא דווקא בבגד, אבל לא בכלי עור כמו בנעל, ולכן אין איסור מהתורה לכבס נעל בשבת, ולמרות זאת אסרו חכמים את הדבר מכיוון שהדבר דומה לכיבוס, והדבר עלול לגרום שבני אדם יבואו לכבס גם בגדים רגילים בשבת.
איסור מלאכת מלבן, הוא בכל דבר שקלקל את מראית הבגד והיה דבוק ומובלע בבגד, ואפילו במים, אם הם נחשבות ללכלוך לגבי בגד זה, כך למשל בגד שנפלו עליו טיפות מים באופן שהם מקלקלות את מראית הבגד, דבר שמצוי בעיקר בבגד חדש, המנערו חייב משום מלאכת מכבס.
השרירים הבין-גרמיים (כף יד)

השרירים הבין-גרמיים של כף היד הם שבעה שרירים בתוך כף היד, בין עצמות המסרק. השרירים הבין-גרמיים מחולקים לשתי קבוצות, השרירים הבין-גרמיים הגביים (TA: Musculi interossei dorsales manu) והשרירים הבין-גרמיים הכפיים (Musculi interossei palmares). שם השרירים מתאר את מיקומה היחסי של כל קבוצת שרירים, סמוכה לגב כף היד או סמוכה לחלק הכפי של כף היד, בהתאמה. בכיווצם מניעים השרירים הבין-גרמיים את אצבעות היד להרחקה ולקירוב, קרי לפרישת האצבעות (השרירים הגביים) ולהצמדת האצבעות (השרירים הכפיים). השרירים הבין-גרמיים מסייעים לשרירים התולעיים בכיפוף האצבעות בחיבורן לכף היד ובפשיטת האצבעות במפרקיהן המרוחקים.

תיאור

ארבעת השרירים הבין-גרמיים הגביים נמצאים כל אחד בין שתיים מעצמות המסרק. הם ממוספרים הראשון, השני ועד הרביעי מצד האגודל לכיוון הזרת. מאחזם המקורב הוא בעצמות המסרק, כך למשל השריר הבין-גרמי הגבי הראשון נאחז בעצם המסרק הראשונה (של האגודל) ובעצם המסרק השנייה (של האצבע המורה) ומצד שני השריר הבין-גרמי הרביעי נאחז בעצם המסרק הרביעית (של הקמיצה) ובעצם המסרק החמישית (של הזרת). חלקם המרוחק של השרירים נאחז במערכת הרצועות של האצבעות ובבסיס עצמות הגלילים המקורבים של האצבע, האמה, הקמיצה והזרת.
שלושת השרירים הבין-גרמיים הכפיים נמצאים כל אחד בין שתיים מעצמות המסרק התיכונות (אין שריר סמוך לעצם המסרק הראשונה). בדומה לשרירים הגביים, ממוספרים השרירים הכפיים כראשון, שני ושלישי. תחילת השרירים בפני עצמות המסרק השנייה, הרביעית והחמישית. חלקם המרוחק נאחז במערכת הרצועות של האצבעות ובבסיס עצמות הגלילים המקורבים של האצבע המורה, הקמיצה והזרת.

עצבוב

השרירים הבין-גרמיים מעוצבבים על ידי שורש העצב הצווארי השמיני (C8) ועל ידי שורש העצב החזי הראשון (T1) דרך הענף העמוק של עצב הגומד.
סטטיק-אקס

נויה מוגוס נויה מוגוס נולדה בשנת 2010 הייתה במעון ניצה הייתה בגן סתוונית א וב בבית הספר בן צבי בכיתה ד מנהלת אורלי חן מורה עמרית מיכל סבח משפחה הורים באיו  וורקה מוגוס אחים לירון אלמז מאיה ליאן ורומי נויה טובה בשירה לריקוד ועוד יהיה עתיד גדול בזה אני חושב שהיא תהיה הזמרת והרקדנית הכי טובה בעולם.

היסטוריה

הלהקה הוקמה על ידי ויין סטטיק, קואיצ'י פוקודה, טוני קאמפוס וקן ג'יי. לאחר מספר שנות פעילות, חתמה הלהקה על חוזה עם חברת התקליטים של וורנר מיוזיק גרופ.
אלבומה הראשון של הלהקה, "Wisconsine Death Trip" יצא ב-1999. האלבום זכה להצלחה בינונית אך בשנת 2001 האלבום קיבל פלטינה.
לקראת הקלטת אלבומם השני "Machine" (מכונה) ב-2001 עזב פוקודה את הלהקה כדי להיות עם משפחתו, את מקומו השלים טריפ אייסן (לשעבר מדופ ומארדר דולז).
לקראת הקלטת אלבומם השלישי "Shadow Zone" (אזור הצללים) ב-2003 עזב קן ג'יי את הלהקה בגלל חילוקי דעות מוזיקליים ופוליטיים, את מקומו החליף ניק אושירו (לשעבר סית'ר).
לקראת הקלטת אלבומם הבא "Start a War" (להתחיל מלחמה) ב-2005 פוטר טריפ אייסן בגלל האשמות בניצול קטינה, פוקודה חזר לשורות הלהקה. ב-3.4.2007 הוציאו את אלבומם החמישי Cannibal (קניבל), שהוא ככל הנראה האלבום הכי כבד של הלהקה מאז Machine, הפעם ללא עזיבה וחזרה של אף חבר. בנוסף הוציאה הלהקה ב-2004 את האוסף Beneath, Between, Beyond (מתחת, בין, מעבר) שכלל בנוסף לשירים דמואים של הלהקה.
ב-2009 הוציאה הלהקה את האלבום "Caulter of Static", האלבום האחרון של הלהקה נכון לשנת 2019.

ב-2010 הודיע ויין כי הלהקה יוצאת לפגרה והוא יעבוד על פרויקט צד, בנוסף עזב טוני קמפוס את הלהקה. בשנת 2012 החזיר ויין את הלהקה מפגרה עם חברי להקה חדשים. לאחר כשנה הלהקה התפרקה באופן רשמי בעקבות מחלוקת בין ויין לקאמפוס על זכויות היוצרים בלהקה.
ב-11 בנובמבר 2014 ויין נפטר בגיל 48.
הלהקה התאחדה בשנית בשנת 2018, כאשר חבריה המקוריים שבו לשורותיה, עם סולן חדש בשם Xer0 שהצטרף ללהקה ב-2019.
רופרט גרינט

ילדות ונעורים

רופרט גרינט נולד במחוז הרטפורדשייר, אנגליה. אמו, ג'ואנה, היא עקרת בית, ואביו, נייג'ל, הוא סוחר מזכרות. גרינט הוא הבכור מבין חמישה אחים.
הוא למד בבית הספר היסודי הקתולי "סנט ג'וזף", שם התחיל להתעניין בתיאטרון. הוא הופיע בהפקות בית הספר והצטרף לקבוצות תיאטרון מקומיות. הוא המשיך להופיע בהצגות בבית הספר גם אחרי שעבר לבית הספר "ריצ'רד הייל". עם זאת, גרינט מעולם לא שיחק באופן מקצועי לפני סדרת "הארי פוטר". בגיל 16 הוא עזב את בית הספר, על מנת להתמקד בקריירת המשחק.

הארי פוטר

בגיל 11 נבחר גרינט באודישנים לסרט "הארי פוטר ואבן החכמים" לתפקיד רון ויזלי. השיקולים לבחירתו לתפקיד כוללים את העובדה שיש לו שיער ג'ינג'י. כמו לדמותו של ויזלי, גם לגרינט יש פחד מעכבישים. גרינט טען שהיו לו יותר סיכויים לזכות בתפקיד כיוון שעוד לפני שפנו אליו להיבחן לתפקיד, הוא נהג לקרוא את ספרי "הארי פוטר" ומאוד נהנה מהם.
הוא שיחק בתפקיד רון ויזלי בכל שמונת סרטי "הארי פוטר". האחרונים שבהם היו שני חלקיו של הסרט "הארי פוטר ואוצרות המוות", שיצאו לאקרנים בנובמבר 2010 וביולי 2011.

סרטים נוספים

בשנת 2002, שיחק גרינט את דמותו של אלן בסרט "Thunderpants".
בשנת 2002, דיבב גרינט את דמותו של פיטר פן בתוכנית הדוקומנטרית "מזל טוב, פיטר פן".
בשנת 2006, שיחק גרינט בסרט "שיעורי נהיגה" עם ג'ולי וולטרס ולורה ליני את דמותו של בן מרשל.
בשנת 2010, שיחק גרינט בסרט "יעד פראי" את דמותו של טוני, לצד השחקנים ביל ניי ואמילי בלאנט.
בשנת 2011, שיחק גרינט בסרט "פצצת דובדבן" את דמותו של מלאצ'י, יחד עם השחקנים גלן לייבורן וליסה בארוס ד'סה.
בשנת 2011 השתתף בווידאו קליפ לשיר "Lego House" של אד שירן.
בשנת 2017 החל לשחק בסדרה "סנאץ'", בתפקיד צ'ארלי קוונדיש-סקוט.

חיים אישיים

גרינט פעיל בתחום הצדקה, הוא תרם פריטים כגון בגדים למכירות פומביות למטרת צדקה והשתתף בעצרות וקמפיינים למטרות צדקה.
בשנת 2004 היה בעל תפקיד בסרט "סיפור סינדרלה", אך נאלץ לעזוב כדי להתמקד בצילומי "הארי פוטר והאסיר מאזקבאן".
אוניברסיטה פרטית

אוניברסיטה פרטית היא אוניברסיטה שאיננה מופעלת בידי ממשלה, בניגוד לאוניברסיטה ציבורית ואוניברסיטה לאומית. ייתכן והאוניברסיטה מקבלת סיוע ממשלתי באמצעות הנחות מס וכדומה. במדינות רבות, בהן ישראל, ישנה רגולציה על המוסדות האקדמיים כולל אוניברסיטאות פרטיות.
האוניברסיטה הפרטית יכולה לפעול כארגון ללא כוונת רווח או כגוף מסחרי לכל דבר, העובד עבור רווחים ומנוהל ככל חברה מסחרית במשק.

ארצות הברית

האוניברסיטאות הפרטיות בארצות הברית מהוות נתח נכבד מכלל האוניברסיטאות (כ-20% מכלל הסטודנטים בארצות הברית לומדים במוסד שכזה), ורבות מהן נחשבות לטובות ביותר בארצות הברית ובעולם כולו. בין האוניברסיטאות הפרטיות ניתן למצוא את האוניברסיטאות אוניברסיטת ייל, אוניברסיטת סטנפורד, אוניברסיטת הרווארד, אוניברסיטת פרינסטון, המכון הטכנולוגי של מסצ'וסטס, אוניברסיטת קולומביה ועוד.
אחת הסיבות להתפתחות אוניברסיטאות פרטיות בהיקף כה נרחב בארצות הברית, הוא שבארצות הברית אין תמיכה ממשלתית למוסדות דת. אוניברסיטאות רבות בעבר, וגם כיום, נוהלו והוקמו על ידי ארגונים דתיים שונים, ולכן בהכרח מומנו אך ורק על ידי גורמים פרטיים.

ישראל

בישראל פעל המרכז הבינתחומי הרצליה אל מול ות"ת והמועצה להשכלה גבוהה על מנת שיאפשרו למוסד להעניק לתלמידיו תואר דוקטור. בחודש מרץ 2018 התקבל אישור שכזה, ובכך נסללה דרכו של המוסד להפוך לאוניברסיטה הפרטית הראשונה במדינה.
טקס פרסי האקדמיה הבריטית לקולנוע ה-7

הסרט הדוקומנטרי הטוב ביותר

The Conquest of Everest

השחקן החדש המבטיח ביותר בקולנוע

נורמן ויסדום – Trouble in Store

פרס האומות המאוחדות

World Without End

פרס מיוחד

The Romance of Transportation in Canada
קרואלה (סרט)

פיתוח

בשנת 2011, הוכרז על הפקת סרט לייב אקשן בכיכובה של הנבלית המפורסמת קרואלה דה ויל. במקביל, הוכרז שאנדרו גאן יפיק את הסרט, ושהתסריטאית קלי מרסל תשכתב מחדש את התסריט שנכתב במקור על ידי הסופרת והתסריטאית אלין ברוש ​​מק'נה. ב-6 בינואר 2016 השחקנית אמה סטון לוהקה לדמותה של קרואלה דה ויל. באוגוסט 2016, התסריטאי ג'אז בטרוורת' נשכר לשכתב את הטיוטה הקודמת של הסרט. בנובמבר 2016, דווח שאולפני דיסני שכרו את הבמאי אלכס טימברס למלאכת בימוי הסרט, שיופק על ידי המהפיק מארק פלאט. עם זאת, בדצמבר 2018, נחשף כי טימברס עזב את ההפקה עקב בעיות בלוח הזמנים שלו ובמקומו נשכר הבמאי קרייג גילספי למלאכת בימוי הסרט.

ליהוק

במאי 2019, השחקנית אמה תומפסון לוהקה לצוות השחקנים של הסרט. ביולי ובאוגוסט 2019, פול וולטר האוזר וג'ואל פריי לוהקו לדמויותיהם של הוראס וג'ספר, צמד גנבים נכלוליים שהופכים לעוזריה הנאמנים של קרואלה. בספטמבר 2019, דווח על ליהוקם של מארק סטרונג, אמילי ביצ'אם וקירבי האוול-בפטיסה.

צילומים

במהלך כנס ה-D23 Expo שהתקיים ב-24 באוגוסט 2019, נודע כי צילומי הסרט כבר החלו ונחשפה תמונה ראשונה של אמה סטון בדמותה של קרואלה דה ויל.

יציאה לאקרנים

במקור, הסרט התעתד לצאת לאקרנים ב-23 בדצמבר 2020, תחת הפקתם והפצתם של אולפני וולט דיסני. עם זאת, במהלך כנס ה-D23 Expo של אולפני דיסני, נודע כי תאריך עליית הסרט לאקרנים נדחה ב-28 במאי 2021.